《和东坡馈岁别岁诗 其三》
清代·韩菼

日月不我与，守者添画蛇。人生虮虱耳，譬若裈中遮。

鲁儒爱尺璧，椟毁可奈何。或者起挥戈，跳去寂无哗。

聊为烈士吟，复击渔阳挝。黄鸡才晓唱，白驹又飞斜。

君看彭与殇，修短俱蹉跎。不如秉烛游，达者及足夸。

作者简介：韩菼（1637年-1704年），字元少，别号慕庐，长洲人（今苏州）。性嗜酒。顺天乡试时，尚书徐乾学取之遗卷中。康熙十一年（1672年）入国子监做监生。康熙十二年（1673年）中状元，授翰林院修撰，修《孝经衍义》百卷。历官日讲起居注官、右赞善、侍讲、侍读，礼部侍郎、吏部右侍郎，官至礼部尚书兼翰林院掌院学士。